Magyar Dolgozók Pártja Szigorúan bizalmas!

Központi Vezetősége Írta: Szemán Béla

 Tárgy: Színházi probléma

F e l j e g y z é s

Rákosi Mátyás elvtársnak

 Mellékelten küldöm feljegyzésemet Az ember tragédiájának előadásáról, amit a napokban láttam.

 A darab határozottan ellentmond az ideológiai, esztétikai elveknek, vagyis teljes mértékben szemben áll a szocializmus, a proletárdiktatúra és a párt irányzatával. Egyetértek Farkas Mihály elvtárs azon véleményével, miszerint célszerű lenne Major Tamással elbeszélgetni és közelebb hozni őt a párthoz. A színházi életben kétségtelenül meglévő nimbusza ismeretes.

 A Tragédia veszedelmes voltával kapcsolatosan megállapításaim a következők:

 1./ Az előadás reakciós körökben meglehetősen kedvelt, ugyanis a nyugati életformát hirdeti: a polgári dekadenciát, a reménytelenséget, a szocialista haladás tagadását.

 2./ A mű maga antidemokratikus, aláássa a népi demokráciát, a népet ugyanis legtöbbször csőcseléknek ábrázolja: például az athéni színben ostobán befolyásolhatónak, a párizsi színben erőszakosnak.

 3./ Alapvető probléma a műben a szabadság kérdése. Az opportunista, reakciós elemek máig azt hangoztatják, hogy a szocialista országokban nincs szabadság. Ők lelkesen üdvözlik a drámát, aláásva népi demokráciánk szabadságeszméjét.

 4./ Legveszélyesebb része azonban a Falanszter-jelenet. Madách a Tragédiában a kommunizmus torzképét rajzolta meg, és az előadás ezt hangsúlyozza leginkább. A szocializmus eszméje válik ezáltal gúny tárgyává.

 A fentiek alapján javaslom Az ember tragédiájának azonnali betiltását. A magyar értelmiség és a fiatalság közérzete ma nem jó, és ebben nagy szerepe van az irodalmi és a színházi élet hazugságainak. Népi demokráciánk fejlődése érdekében le kell számolni a hamis művészettel.

Budapest, 1955. április 28. Szemán Béla

Aláírás